Produced by Wen Yen

子曰：「不患人之不己之，患不知人也。」 "己之" should be "己知"


學而第一

1. 子曰：「學而時習之，不亦說乎？有朋自遠方來，不亦樂乎？人不知而不慍，不亦君子乎？」

2. 有子曰：「其為人也孝弟，而好犯上者，鮮矣；不好犯上，而好作亂者，未之有也。君子務本，本立而道生。孝弟也者，其為仁之本與！」

3. 子曰：「巧言、令色，鮮矣仁！」

4. 曾子曰：「吾日三省吾身，為人謀而不忠乎？與朋友交而不信乎？傳不習乎？」

5. 子曰：「道千乘之國，敬事而信，節用而愛人，使民以時。」

6. 子曰：「弟子入則孝，出則弟，謹而信，汎愛眾，而親仁。行有餘力，則以學文。」

7. 子夏曰：「賢賢易色，事父母能竭其力，事君能致其身，與朋友交言而有信，雖曰未學，吾必謂之學矣。」

8. 子曰：「君子不重，則不威，學則不固。主忠信，無友不如己者，過則勿憚改。」

9. 曾子曰：「慎終追遠，民德歸厚矣。」

10. 子禽問於子貢曰：「夫子至於是邦也，必聞其政，求之與？抑與之與？子貢曰：「夫子溫良恭儉讓以得之，夫子之求之也，其諸異乎人之求之與？」

11. 子曰：「父在觀其志，父沒觀其行，三年無改於父之道，可謂孝矣。」

12. 有子曰：「禮之用，和為貴。先王之道，斯為美，小大由之，有所不行，知和而和，不以禮節之，亦不可行也。」

13. 有子曰：「信近於義，言可復也。恭近於禮，遠恥辱也。因不失其親，亦可宗也。」

14. 子曰：「君子食無求飽，居無求安，敏於事而慎於言，就有道而正焉，可謂好學也已。」

15. 子貢曰：「貧而無諂，富而無驕，何如？」子曰：「可也，未若貧而樂，富而好禮者也。」子貢曰：「詩云：『如切如磋，如琢如磨』，其斯之謂與？」子曰：「賜也，始可與言詩已矣，告諸往而知來者。」

16. 子曰：「不患人之不己知，患不知人也。」


為政第二

1. 子曰：「為政以德，譬如北辰，居其所而眾星共之。」

2. 子曰：「詩三百，一言以蔽之，曰：思無邪。」

3. 子曰：「道之以政，齊之以刑，民免而無恥；道之以德，齊之以禮，有恥且格。」

4. 子曰：「吾十有五而志于學，三十而立，四十而不惑，五十而知天命，六十而耳順，七十而從心所欲，不踰矩。」

5. 孟懿子問孝。子曰：「無違。」樊遲御，子告之曰：「孟孫問孝於我，我對曰，『無違。』」樊遲曰：「何謂也？」子曰：「生，事之以禮；死，葬之以禮，祭之以禮。」

6. 孟武伯問孝。子曰：「父母唯其疾之憂。」

7. 子游問孝。子曰：「今之孝者，是謂能養。至於犬馬，皆能有養；不敬，何以別乎。」

8. 子夏問孝。子曰：「色難。有事，弟子服其勞；有酒食，先生饌，曾是以為孝乎？」

9. 子曰：「吾與回言終日，不違如愚。退而省其私，亦足以發，回也不愚。」

10. 子曰：「視其所以，觀其所由，察其所安。人焉廋哉？人焉廋哉？」

11. 子曰：「溫故而知新，可以為師矣。」

12. 子曰：「君子不器。」

13. 子貢問君子。子曰：「先行其言，而後從之。」

14. 子曰：「君子周而不比，小人比而不周。」

15. 子曰：「學而不思則罔，思而不學則殆。」

16. 子曰：「攻乎異端，斯害也己。」

17. 子曰：「由！誨女知之乎！知之為知之，不知為不知，是知也。」

18. 子張學干祿。子曰：「多聞闕疑，慎言其餘，則寡尤。多見闕殆，慎行其餘，則寡悔。言寡尤，行寡悔，祿在其中矣。」

19. 哀公問曰：「何為則民服？」孔子對曰：「舉直錯諸枉，則民服；舉枉錯諸直，則民不服。」

20. 季康子問：「使民敬忠以勸，如之何？」子曰：「臨之以莊則敬，孝慈則忠，舉善而教不能則勸。」

21. 或謂孔子曰：「子奚不為政？」子曰：「書云：『孝乎惟孝，友于兄弟，施於有政。』是亦為政，奚其為為政？」

22. 子曰：「人而無信，不知其可也。大車無輗，小車無軏，其何以行之哉？」

23. 子張問：「十世可知也？」子曰：「殷因於夏禮，所損益可知也；周因於殷禮，所損益可知也。其或繼周者，雖百世，可知也。」

24. 子曰：「非其鬼而祭之，諂也。見義不為，無勇也。」

八佾第三

1. 孔子謂季氏，「八佾舞於庭，是可忍也，孰不可忍也？」

2. 三家者以雍徹。子曰：「『相維辟公，天子穆穆』，奚取於三家之堂？」

3. 子曰：「人而不仁，如禮何？人而不仁，如樂何？」

4. 林放問禮之本。子曰：「大哉問！禮，與其奢也，寧儉；喪，與其易也，寧戚。」

5. 子曰：「夷狄之有君，不如諸夏之亡也。」

6. 季氏旅於泰山，子謂冉有曰：「女弗能救與？」對曰：「不能。」子曰：「嗚呼！曾謂泰山不如林放乎？」

7. 子曰：「君子無所爭，必也射乎！揖讓而升，下而飲。其爭也君子。」

8. 子夏問曰：「巧笑倩兮，美目盼兮，素以為絢兮。何謂也？」子曰：「繪事後素。」曰：「禮後乎？」子曰：「起予者商也！始可與言詩矣。」

9. 子曰：「夏禮，吾能言之，杞不足徵也；殷禮，吾能言之，宋不足徵也。文獻不足故也。足，則吾能徵之矣。」

10. 子曰：「禘自既灌而往者，吾不欲觀之矣。」

11. 或問禘之說。子曰：「不知也。知其說者之於天下也，其如示諸斯乎！」指其掌。

12. 祭如在，祭神如神在。子曰：「吾不與祭，如不祭。」

13. 王孫賈問曰：「與其媚於奧，寧媚於灶，何謂也？」子曰：「不然，獲罪於天，吾所禱也。」

14. 子曰：「周監於二代，郁郁乎文哉！吾從周。」

15. 子入太廟，每事問。或曰：「孰謂鄹人之子知禮乎？入太廟，每事問。」子聞之，曰：「是禮也。」

16. 子曰：「射不主皮，為力不同科，古之道也。」

17. 子貢欲去告朔之餼羊。子曰：「賜也！爾愛其羊，我愛其禮。」

18. 子曰：「事君盡禮，人以為諂也。」

19. 定公問：「君使臣，臣事君，如之何？」孔子對曰：「君使臣以禮，臣事君以忠。」

20. 子曰：「關睢，樂而不淫，哀而不傷。」

21. 哀公問社於宰我。宰我對曰：「夏后氏以松，殷人以柏，周人以栗，曰，使民戰栗。」子聞之，曰：「成事不說，遂事不諫，既往不咎。」

22. 子曰：「管仲之器小哉。」或曰：「管仲儉乎？」曰：「管氏有三歸，官事不攝，焉得儉？然則管仲知禮乎？」曰：「邦君樹塞門，管氏亦樹塞門。邦君為兩君之好，有反坫，管氏亦有反坫。管氏而知禮，孰不知禮？」

23. 子語魯大師樂，曰：「樂其可知也：始作，翕如也；從之，純如也，皦如也，繹如也，以成。」

24. 儀封人請見，曰：「君子之至於斯也，吾未嘗不得見也。」從者見之。出曰：「二三子何患於喪乎？天下之無道也久矣，天將以夫子為木鐸。」

25. 子謂韶，「盡美矣，又盡善也。」謂武，「盡美矣，未盡善也。」

26. 子曰：「居上不寬，為禮不敬，臨喪不哀，吾何以觀之哉？」

里仁第四

1. 子曰：「里仁為美。擇不處仁，焉得知？」

2. 子曰：「不仁者，不可以久處約，不可以長處樂。仁者安仁，知者利仁。」

3. 子曰：「惟仁者，能好人，能惡人。」

4. 子曰：「苟志於仁矣，無惡也。」

5. 子曰：「富與貴，是人之所欲也，不以其道得之，不處也。貧與賤，是人之惡也，不以其道得之，不去也。君子去仁，惡乎成名。君子無終食之間違仁，造次必於是，顛沛必於是。」

6. 子曰：「我未見好仁者，惡不仁者。好仁者，無以尚之；惡不仁者，其為仁矣，不使不仁者加乎其身。有能一日用其力於仁矣乎？我未見力不足者。蓋有之矣，我未之見也。」

7. 子曰：「人之過也，各於其黨。觀過，斯知仁矣。」

8. 子曰：「朝聞道，夕死可矣！」

9. 子曰：「士志於道，而恥惡衣惡食者，未足與議也！」

10. 子曰：「君子之於天下也，無適也，無莫也，義之於比。」

11. 子曰：「君子懷德，小人懷土；君子懷刑，小人懷惠。」

12. 子曰：「放於利而行，多怨。」

13. 子曰：「能以禮讓為國乎，何有！不能以禮讓為國，如禮何！」

14. 子曰：「不患無位，患所以立；不患莫己知，求為可知也。」

15. 子曰：「參乎！吾道一以貫之。」曾子曰：「唯。」子出。門人問曰：「何謂也？」曾子曰：「夫子之道，忠恕而已矣。」

16. 子曰：「君子喻於義，小人喻於利。」

17. 子曰：「見賢思齊焉，見不賢而內自省也。」

18. 子曰：「事父母幾諫，見志不從，又敬不違，勞而不怨。」

19. 子曰：「父母在，不遠遊，遊必有方。」

20. 子曰：「三年無改於父之道，可謂孝矣。」

21. 子曰：「父母之年，不可不知也：一則以喜，一則以懼。」

22. 子曰：「古者言之不出，恥躬之不逮也。」

23. 子曰：「以約失之者，鮮矣。」

24. 子曰：「君子欲訥於言，而敏於行。」

25. 子曰：「德不孤，必有鄰。」

26. 子游曰：「事君數，斯辱矣；朋友數，斯疏矣。」

公冶長第五

1. 子謂公冶長，「可妻也。雖在縲絏之中，非其罪也。」以其子妻之。

2. 子謂南容，「邦有道不廢，邦無道免於刑戮。」以其兄之子妻之。

3. 子謂子賤，「君子哉若人！魯無君子者，斯焉取斯？」

4. 子貢問曰：「賜也何如？」子曰：「女器也。」曰：「何器也？」曰：「瑚璉也。」

5. 或曰：「雍也仁而不佞。」子曰：「焉用佞？御人以口給，屢憎於人。不知其仁，焉用佞？」

6. 子使漆雕開仕。對曰：「吾斯之未能信。」子說。

7. 子曰：「道不行，乘桴浮於海。從我者，其由與？」子路聞之喜。子曰：「由也好勇過我，無所取材。」

8. 孟武伯問：「子路仁乎？」子曰：「不知也。」又問。子曰：「由也，千乘之國，可使治其賦也，不知其仁也。」「求也何如？」子曰：「求也，千室之邑，百乘之家，可使為之宰也，不知其仁也。」「赤也何如？」子曰：「赤也，束帶立於朝，可使與賓客言也，不知其仁也。」

9. 子謂子貢曰：「女與回也，孰愈？」對曰：「賜也，何敢望回？回也，聞一以知十，賜也聞一知二。」子曰：「弗如也，吾與女，弗如也。」

10. 宰予晝寢。子曰：「朽木不可雕也，糞土之牆不可杇也。於予與何誅？」子曰：「始吾於人也，聽其言而信其行；今吾於人也，聽其言而觀其行。於予與改是。」

11. 子曰：「吾未見剛者。」或對曰：「申棖。」子曰：「棖也慾，焉得剛？」

12. 子貢曰：「我不欲人之加諸我也，吾亦欲無加諸人。」子曰：「賜也，非爾所及也。」

13. 子貢曰：「夫子之文章，可得而聞也；夫子之言性與天道，不可得而聞也。」

14. 子路有聞，未之能行，唯恐有聞。

15. 子貢問曰：「孔文子何以謂之文也？」子曰：「敏而好學，不恥下問，是以謂之文也。」

16. 子謂子產有君子之道四焉：其行己也恭，其事上也敬，其養民也惠，其使民也義。

17. 子曰：「晏平仲善與人交，久而敬之。」

18. 子曰：「藏文仲居蔡，山節藻梲，何如其知也？」

19. 子張問曰：「令尹子文三仕為令尹，無喜色；三已之，無慍色。舊令尹之政，必以告新令尹。何如？」子曰：「忠矣。」曰：「仁矣乎？」曰：「未知，焉得仁！」「崔子弒齊君，陳文子有馬十乘，棄而違之。至於他邦，則曰，『猶吾大夫崔子也。』違之，之一邦，則又曰：『猶吾大夫崔子也。』違之。何如？」子曰：「清矣。」曰：「仁矣乎？」子曰：「未知，焉得仁？」

20. 季文子三思而後行。子聞之，曰：「再斯可矣。」

21. 子曰：「甯武子，邦有道則知，邦無道則愚。其知可及也，其愚不可及也。」

22. 子在陳曰：「歸與！歸與！吾黨之小子狂簡，斐然成章，不知所以裁之。」

23. 子曰：「伯夷叔齊，不念舊惡，怨是用希。」

24. 子曰：「孰謂微生高直？或乞醯焉，乞諸其鄰而與之。」

25. 子曰：「巧言、令色、足恭，左丘明恥之，丘亦恥之。匿怨而友其人，左丘明恥之，丘亦恥之。」

26. 顏淵、季路侍。子曰：「盍各言爾志？」子路曰：「願車馬、衣輕裘，與朋友共，敝之而無憾。」顏淵曰：「願無伐善，無施勞。」子路曰：「願聞子之志。」子曰：「老者安之，朋友信之，少者懷之。」

27. 子曰：「已矣乎！吾未見能見其過，而內自訟者也。」

28. 子曰：「十室之邑，必有忠信如丘者焉，不如丘之好學也。」

雍也第六

1. 子曰：「雍也可使南面。」仲弓問子桑伯子。子曰：「可也簡。」仲弓曰：「居敬而行簡，以臨其民，不亦可乎？居簡而行簡，無乃大簡乎？」子曰：「雍之言然。」

2. 哀公問：「弟子孰為好學？」孔子對曰：「有顏回者好學，不遷怒，不貳過。不幸短命死矣，今也則亡，未聞好學者也。」

3. 子華使於齊，冉子為其母請粟。子曰：「與之釜。」請益。曰：「與之庾。」冉子與之粟五秉。子曰：「赤之適齊也，乘肥馬，衣輕裘。吾聞之也：君子周急不繼富。」原思為之宰，與之粟九百，辭。子曰：「毋！以與爾鄰里鄉黨乎！」

4. 子謂仲弓，曰：「犁牛之子騂且角，雖欲勿用，山川其舍諸？」

5. 子曰：「回也，其心三月不違仁，其餘則日月至焉而已矣。」

6. 季康子問：「仲由可使從政也與？」子曰：「由也果，於從政乎何有？」曰：「賜也可使從政也與？」曰：「賜也達，於從政乎何有？」曰：「求也可使從政也與？」曰：「求也藝，於從政乎何有？」

7. 季氏使閔子騫為費宰。閔子騫曰：「善為我辭焉！如有復我者，則吾必在汶上矣。」

8. 伯牛有疾，子問之，自牖執其手，曰：「亡之，命矣夫！斯人也，而有斯疾也！斯人也，而有斯疾也！」

9. 子曰：「賢哉，回也！一簞食，一瓢飲，在陋巷，人不堪其憂，回也不改其樂。賢哉，回也！」

10. 冉求曰：「非不說子之道，力不足也。」子曰：「力不足者，中道而廢。今女畫。」

11. 子謂子夏曰：「女為君子儒！無為小人儒！」

12. 子游為武城宰。子曰：「女得人焉爾乎？」曰：「有澹臺滅明者，行不由徑，非公事，未嘗至於偃之室也。」

13. 子曰：「孟之反不伐，奔而殿，將入門，策其馬，曰：「『非敢後也，馬不進也。』」

14. 子曰：「不有祝鮀之佞，而有宋朝之美，難乎免於今之世矣。」

15. 子曰：「誰能出不由戶？何莫由斯道也？」

16. 子曰：「質勝文則野，文勝質則史。文質彬彬，然後君子。」

17. 子曰：「人之生也直，罔之生也幸而免。」

18. 子曰：「知之者不如好之者，好之者不如樂之者。」

19. 子曰：「中人以上，可以語上也；中人以下，不可以語上也。」

20. 樊遲問知。子曰：「務民之義，敬鬼神而遠之，可謂知矣。」問仁。曰：「仁者先難而後獲，可謂仁矣。」

21. 子曰：「知者樂水，仁者樂山。知者動，仁者靜。知者樂，仁者壽。」

22. 子曰：「齊一變，至於魯；魯一變，至於道。」

23. 子曰：「觚不觚，觚哉！觚哉！」

24. 宰我問曰：「仁者，雖告之曰，『井有仁焉。』其從之也？」子曰：「何為其然也？君子可逝也，不可陷也；可欺也，不可罔也。」

25. 子曰：「君子博學於文，約之以禮，亦可以弗畔矣夫！」

26. 子見南子，子路不說。夫子矢之曰：「予所否者，天厭之！天厭之！」

27. 子曰：「中庸之為德也，其至矣乎！民鮮久矣。」

28. 子貢曰：「如有博施於民，而能濟眾，何如？可謂仁乎？」子曰：「何事於仁，必也聖乎！堯舜其猶病諸！夫仁者，己欲立而立人，己欲達而達人。能近取譬，可謂仁之方也已。」

述而第七

1. 子曰：「述而不作，信而好古，竊比於我老彭。」

2. 子曰：「默而識之，學而不厭，誨人不倦，何有於我哉？」

3. 子曰：「德之不修，學之不講，聞義不能徒，不善不能改，是吾憂也。」

4. 子之燕居，申申如也，夭夭如也。」

5. 子曰：「甚矣吾衰也！久矣吾不復夢見周公！」

6. 子曰：「志於道，據於德，依於仁，游於藝。」

7. 子曰：「自行束修以上，吾未嘗無誨焉。」

8. 子曰：「不憤不啟，不悱不發。舉一隅不以三隅反，則不復也。」

9. 子食於有喪者之側，未嘗飽也。子於是日哭，則不歌。

10. 子謂顏淵曰：「用之則行，舍之則藏，惟我與爾有是夫。」子路曰：「子行三軍，則誰與？」子曰：「暴虎馮河，死而不悔者，吾不與也。必也臨事而懼，好謀而成者也。」

11. 子曰：「富而可求也，雖執鞭之士，吾亦為之。如不可求，從吾所好。」

12. 子之所慎：齊，戰，疾。

13. 子在齊聞韶，三月不知肉味，曰：「不圖為樂之至於斯也。」

14. 冉有曰：「夫子為衛君乎？」子貢曰：「諾，吾將問之。」入曰：「伯夷、叔齊何人也？」曰：「古之賢人也。」曰：「怨乎？」曰：「求仁而得仁，又何怨？」出曰：「夫子不為也。」

15. 子曰：「飯疏食，飲水，曲肱而枕之，樂亦在其中矣。不義而富且貴，於我如浮雲。」

16. 子曰：「加我數年，五十以學易，可以無大過矣。」

17. 子所雅言，詩、書、執禮，皆雅言也。

18. 葉公問孔子於子路，子路不對。子曰：「女奚不曰，其為人也，發憤忘食，樂以忘憂，不知老之將至云爾。」

19. 子曰：「我非生而知之者，好古，敏以求之者也。」

20. 子不語怪力亂神。

21. 子曰：「三人行，必有我師焉：擇其善者而從之，其不善者而改之。」

22. 子曰：「天生德於予，桓魋其如予何？」

23. 子曰：「二三子以我為隱乎？吾無隱乎爾。吾無行而不與二三子者，是丘也。」

24. 子以四教：文，行，忠，信。

26. 子曰：「聖人，吾不得而見之矣，得見君子者，斯可矣。」子曰：「善人，吾不得而見之矣，得見有恒者，斯可矣。亡而為有，虛而為盈，約而為泰，難乎有恒矣。」

27. 子釣而不綱，弋不射宿。

28. 子曰：「蓋有不知而作之者，我無是也。多聞，擇其善者而從之。多見而識之，知之次也。」

29. 互鄉難與言，童子見，門人惑。子曰：「與其進也，不與其退也，唯何甚？人潔己以進，與其潔也，不保其往也。」

30. 子曰：「仁遠乎哉？我欲仁，斯仁至矣。」

31. 陳司敗問昭公知禮乎，孔子曰：「知禮。」孔子退，揖巫馬期而進之曰：「吾聞君子不黨，君子亦黨乎？君取於吳，為同姓，謂之吳孟子。君而知禮，孰不知禮？」巫馬期以告。子曰：「丘也幸，苟有過，人必知之。」

32. 子與人歌而善，必使反之，而後和之。

33. 子曰：「文，莫吾猶人也。躬行君子，則吾未之有得。」

34. 子曰：「若聖與仁，則吾豈敢？抑為之不厭，誨人不倦，則可謂云爾已矣。」公西華曰：「正唯弟子不能學也。」

35. 子疾病，子路請禱。子曰：「有諸？」子路對曰：「有之。誄曰：『禱爾于上下神祗』」子曰：「丘之禱久矣。」

36. 子曰：「奢則不孫，儉則固。與其不孫也，寧固。」

37. 子曰：「君子坦蕩蕩，小人長戚戚。」

38. 子溫而厲，威而不猛，恭而安。

泰伯第八

1. 子曰：「泰伯其可謂至德也已矣。三以天下讓，民無得而稱焉。」

2. 子曰：「恭而無禮則勞，慎而無禮則葸，勇而無禮則亂，直而無禮則絞。君子篤於親，則民興於仁。故舊不遺，則民不偷。」

3. 曾子有疾，召門弟子曰：「啟予足！啟予手！詩云：『戰戰兢兢，如臨深淵，如履薄冰。』而今而後，吾知免夫！小子！」

4. 曾子有疾，孟敬子問之。曾子言曰：「鳥之將死，其鳴也哀；人之將死，其言也善。君子所貴乎道者三：動容貌，斯遠暴慢矣；正顏色，斯近信矣；出辭氣，斯遠鄙倍矣。籩豆之事，則有司存。」

5. 曾子曰：「以能問於不能，以多問於寡，有若無，實若虛，犯而不校，昔者吾友，嘗從事於斯矣。」

6. 曾子曰：「可以託六尺之孤，可以寄百里之命，臨大節而不可奪也，君子人與，君子人也。」

7. 曾子曰：「士不可以不弘毅，任重而道遠。仁以為己任，不亦重乎，死而後已，不亦遠乎。」

8. 子曰：「興於詩，立於禮，成於樂。」

9. 子曰：「民可使由之，不可使知之。」

10. 子曰：「好勇疾貧，亂也。人而不仁，疾之已甚，亂也。」

11. 子曰：「如有周公之才之美，使驕且吝，其餘不足觀也已。」

12. 子曰：「三年學，不至於穀，不易得也。」

13. 子曰：「篤信好學，守死善道。危邦不人，亂邦不居，天下有道則見，無道則隱。邦有道，貧且賤焉，恥也，邦無道，富且貴焉，恥也。」

14. 子曰：「不在其位，不謀其政。」

15. 子曰：「師摯之始，關睢之亂，洋洋乎盈耳哉。」

16. 子曰：「狂而不直，侗而不愿，悾悾而不信，吾不知之矣。」

17. 子曰：「學如不及，猶恐失之。」

18. 子曰：「巍巍乎，舜禹之有天下也，而不與焉。」

19. 子曰：「大哉堯之為君也，巍巍乎，唯天為大，唯堯則之，蕩蕩乎，民無能名焉。巍巍乎，其有成功也，煥乎，其有文章。」

20. 舜有臣五人，而天下治。武王曰：「予有亂臣十人。」孔子曰：「才難，不其然乎，唐虞之際，於斯為盛，有婦人焉，九人而已。三分天下有其二，以服事殷，周之德，其可謂至德也已矣。」

21. 子曰：「禹吾無間然矣，菲飲食，而致孝乎鬼神，惡衣服，而致美乎黻冕，卑宮室，而盡力乎溝洫，禹吾無間然矣。」

子罕第九

1. 子罕言利，與命與仁。

2. 達巷黨人曰，「大哉孔子，博學而無所成名。」子聞之，謂門弟子曰，「吾何執？執御乎，執射乎？吾執御矣。」

3. 子曰：「麻冕，禮也。今也純儉，吾從眾。拜下，禮也。今拜乎上，泰也，雖違眾，吾從下。」

4. 子絕四，毋意，毋必，毋固，毋我。

5. 子畏於匡。曰：「文王既沒，文不在茲乎，天之將喪斯文也。後死者不得與於斯文也。天之未喪斯文也。匡人其如予何。」

6. 大宰問於子貢曰：「夫子聖者與！何其多能也？」子貢曰：「固天縱之將聖，又多能也。」子聞之曰：「大宰知我乎？吾少也賤，故多能鄙事。君子多乎哉？不多也！」牢曰：「子云：『吾不試，故藝。』

7. 子曰：「吾有知乎哉？無知也。有鄙夫問於我，空空如也；我叩其兩端而竭焉。」

8. 子曰：「鳳鳥不至，河不出圖，吾已矣乎！」

9. 子見齊衰者，冕衣裳者，與瞽者見之，雖少必作，過之必趨。」

10. 顏淵喟然嘆曰：「仰之彌高，鑽之彌堅，瞻之在前，忽焉在後！夫子循循然善誘人，博我以文，約我以禮。欲罷不能，既竭吾才，如有所立，卓爾。雖欲從之，末由也已！」

11. 子疾病，子路使門人為臣，病間曰：「久矣哉，由之行詐也！無臣而為有臣，吾誰欺？欺天乎？且予與其死於臣之手也，無寧死於二三子之手乎？且予縱不得大葬，予死於道路乎？」

12. 子貢曰：「有美玉於斯，韞 而藏諸？求善賈而沽諸？」子曰：「沽之哉！沽之哉！我待賈者也！」

13. 子欲居九夷。或曰：「陋，如之何？」子曰：「君子居之，何陋之有！」

14. 子曰：「吾自衛反魯，然後樂正，雅頌，各得其所。」

15. 子曰：「出則事公卿，入則事父兄，喪事不敢不勉，不為酒困，何有於我哉！」

16. 子在川上曰：「逝者如斯夫！不舍晝夜。」

17. 子曰：「吾未見好德如好色者也。」

18. 子曰：「譬如為山，未成一簣，止，吾止也！譬如平地，雖覆一簣，進，吾往也！」

19. 子曰：「語之而不惰者，其回也與？」

20. 子謂顏淵曰：「惜乎！吾見其進也，吾未見其止也！」

21. 子曰：「苗而不秀者，有矣夫！秀而不實者，有矣夫！」

22. 子曰：「後生可畏，焉知來者之不如今也？四十五十而無聞焉，斯亦不足畏也已！」

23. 子曰：「法語之言，能無從乎？改之為貴！巽與之言，能無說乎？繹之為貴！說而不繹，從而不改，吾末如之何也已矣！」

24. 子曰：「主忠信，毋友不如己者，過則勿憚改。」

25. 子曰：「三軍可奪帥也，匹夫不可奪志也。」

26. 子曰：「衣敝縕袍，與衣孤貉者立，而不恥者，其由也與！不忮不求，何用不臧？」子路終身誦之。子曰：「是道也，何足以臧！」

27. 子曰：「歲寒，然後知松柏之後彫也。」

28. 子曰：「知者不惑，仁者不憂，勇者不懼。」

29. 子曰：「可與共學，未可與適道；可與適道，未可與立；可與立，未可與權。」 30. 「唐棣之華，偏其反而，豈不爾思？室是遠而。」子曰：「未之思也，未何遠之有？」

鄉黨第十

1. 孔子於鄉黨，恂恂如也，似不能言者。其在宗廟朝廷，便便言，唯謹爾。 2. 朝與下大夫言，侃侃如也；與上大夫言，誾誾如也。君在，踧踖如也，與與如也。

3. 君召使擯，色勃如也。足躩如也，揖所與立，左右手，衣前後，襜如也。趨進，翼如也。賓退，必復命，曰：「賓不顧矣。」

4. 入公門，鞠躬如也，如不容。立不中門，行不履閾。過位，色勃如也，足躩如也，其言似不足者。攝齊升堂，鞠躬如也，屏氣似不息者。出，降一等，逞顏色，怡怡如也；沒階趨進，翼如也；復其位，踧踖如也。

5. 執圭，鞠躬如也；如不勝。上如揖，下如授，勃如戰色，足縮縮如有循。享禮有容色，私覿愉愉如也。

6. 君子不以以紺緅飾，紅紫不以為褻服；當暑，袗絺綌，必表而出之。緇衣羔裘，素衣麑裘，黃衣狐裘。褻裘長，短右袂。必有寢衣，長一身有半。狐貉之厚以居。去喪無所不佩。非帷裳，必殺之。羔裘玄冠，不以弔。吉月，必朝服而朝。

7. 齊，必有明衣布。齊，必變食。居，必遷坐。

8. 食不厭精，膾不厭細。食饐而餲，魚餒而肉敗不食，色惡不食，臭惡不食，失飪不食，不時不食，割不正不食，不得其醬不食。肉雖多，不使勝食氣。惟酒無量，不及亂。沽酒，市脯，不食。不撤薑食。不多食。祭於公，不宿肉。祭肉，不出三日；出三日，不食之矣。食不語，寢不言。雖疏食，菜羹，瓜祭，必齊如也。

9. 席不正不坐。

10. 鄉人飲酒，杖者出，斯出矣。鄉人儺，朝服而立於阼階。

11. 問人於他邦，再拜而送之。康子饋藥，拜而受之，曰：「丘未達，不敢嘗。」

12. 廄焚，子退朝，曰：「傷人乎？」不問馬。

13. 君賜食，必正席先嘗之。君賜腥，必熟而薦之。君賜生，必畜之。侍食於君，君祭先飯。疾君視之，東首，加朝服拖紳。君命召，不俟駕行矣。

14. 入大廟，每事問。

15. 朋友死，無所歸，曰：「於我殯。」朋友之饋，雖車馬，非祭肉，不拜。

16. 寢不尸，居不容。見齊衰者，雖狎必變。見冕者與瞽者，雖褻必以貌。凶服者式之；式負版者，有盛饌，必變色而作。迅雷風烈必變。

17. 升車，必正立執綏。車中不內顧，不疾言，不親指。

18. 色斯舉矣，翔而後集。曰：「山梁雌雉，時哉時哉！」子路共之，三嗅而作。

先進第十一

1. 子曰：「先進於禮樂，野人也；後進於禮樂，君子也。如用之，則吾從先進。」

2. 子曰：「從我於陳蔡者，皆不及門也。」德行：顏淵、閔子騫、冉伯牛、仲弓；言語：宰我、子貢；政事：冉有、季路；文學：子游、子夏。

3. 子曰：「回也，非助我者也！於吾言，無所不說。」

4. 子曰：「孝哉閔子騫，人不間於其父母昆弟之言。」

5. 南容三復白圭，孔子以其兄之子妻之。

6. 季康子問：「弟子孰為好學？」孔子對曰：「有顏回者好學，不幸短命死矣！今也則亡。」

7. 顏淵死，顏路請子之車以為之 。子曰：「才不才，亦各言其子也。鯉也死，有棺而無 ；吾不徒行，以為之 ，以吾從大夫之後，不可徒行也。」

8. 顏淵死，子曰：「噫！天喪予！天喪予！」

9. 顏淵死，子哭之慟。從者曰：「子慟矣！」曰：「有慟乎！非夫人之為慟而誰為！」

10. 顏淵死，門人欲厚葬之，子曰：「不可。」門人厚葬之。子曰：「回也，視予猶父也，予不得視猶子也。非我也，夫二三子也。」

11. 季路問事鬼神。子曰：「未能事人，焉能事鬼？」「敢問死？」曰：「未知生，焉知死？」

12. 閔子侍側，誾誾如也；子路，行行如也；冉有、子貢，侃侃如也。子樂。若由也，不得其死然。

13. 魯人為長府。閔子騫曰：「仍舊貫，如之何？何必改作！」子曰：「夫人不言，言必有中。」

14. 子曰：「由之瑟，奚為於丘之門？」門人不敬子路。子曰：「由也升堂矣！未入於室也！」

15. 子貢問：「師與商也孰賢？」子曰：「師也過，商也不及。」曰：「然則師愈與？」子曰：「過猶不及。」

16. 季氏富於周公，而求也為之聚斂而附益之。子曰：「非吾徒也，小子鳴鼓而攻之可也！」

17. 柴也愚，參也魯，師也辟，由也喭。 18. 子曰：「回也其庶乎！屢空，賜不受命，而貨殖焉；億則屢中。」

19. 子張問善人之道。子曰：「不踐跡，亦不入於室。」 20.子曰：「論篤是與，君子者乎？色莊者乎？」

21. 子路問：「聞斯行諸？」子曰：「有父兄在，如之何其聞斯行之！」冉有問：「聞斯行諸？」子曰：「聞斯行之！」公西華曰：「由也問『聞斯行諸？』，子曰：『有父兄在』；求也問，『聞斯行諸？』子曰：『聞斯行之』。赤也惑，敢問？」子曰：「求也退，故進之；由也兼人，故退之。」

21. 子畏於匡，顏淵後。子曰：「吾以女為死矣！」曰：「子在，回何敢死！」

22. 季子然問：「仲由、冉求，可謂大臣與？」子曰：「吾以子為異之問，曾由與求之問。所謂大臣者，以道事君，不可則止；今由與求也，可謂具臣矣。」曰：「然則從之者與？」子曰：「弒父與君，亦不從也。」

23. 子路使子羔為費宰。子曰：「賊夫人之子！」子路曰：「有民人焉，有社稷焉，何必讀書，然後為學？」子曰：「是故惡夫佞者。」

24. 子路、曾皙、冉有、公西華侍坐。子曰：「以吾一日長乎爾，毋吾以也。居則曰：「不吾知也！」如或知爾，則何以哉？」子路率爾而對曰：「千乘之國，攝乎大國之間，加之以師旅，因之以饑饉，由也為之，比及三年，可使有勇，且知方也。」夫子哂之。「求，爾何如？」對曰：「方六七十，如五六十，求也為之，比及三年，可使足民；如其禮樂，以俟君子。」「赤，爾何如？」對曰：「非曰能之，願學焉！宗廟之事，如會同，端章甫，願為小相焉。」「點，爾何如？」鼓瑟希，鏗爾，舍瑟而作。對曰：「異乎三子者之撰。」子曰：「何傷乎？亦各言其志也。」曰：「莫春者，春服既成；冠者五六人，童子六七人，浴乎沂，風乎舞雩，詠而歸。」夫子喟然嘆曰：「吾與點也！」三子者出，曾皙後。曾皙曰：「夫三子者之言何如？」子曰：「亦各言其志也已矣！」曰：「夫子何哂由也？」曰：「為國以禮，其言不讓，是故哂之。」「唯求則非邦也與？」「安見方六七十，如五六十，而非邦也者。」「唯赤，非邦也與？」「宗廟會同，非諸侯而何？赤也為之小，孰能為之大！」

顏淵第十二

1. 顏淵問仁。子曰：「克己復禮，為仁。一日克己復禮，天下歸仁焉。為仁由己，而由仁乎哉？」 2. 顏淵曰：「請問其目？」子曰：「非禮勿視，非禮勿聽，非禮勿言，非禮勿動。」顏淵曰：「回雖不敏，請事斯語矣！」

3. 仲弓問仁。子曰：「出門如見大賓，使民如承大祭。己所不欲，勿施於人。在邦無怨，在家無怨。」仲弓曰：「雍雖不敏，請事斯語。」

4. 司馬牛問仁。子曰：「仁者，其言也訒。」曰：「斯言也訒，斯謂之仁矣乎？」子曰：「為之難，言之得無訒乎？」

5. 司馬牛問君子。子曰：「君子不憂不懼。」曰：「不憂不懼，斯謂之君子矣乎？」子曰：「內省不疚，夫何憂何懼？」

5. 司馬牛憂曰：「人皆有兄弟，我獨亡！」子夏曰：「商聞之矣：『死生有命，富貴在天』。君子敬而無失，與人恭而有禮；四海之內，皆兄弟也。君子何患乎無兄弟也？」

6. 子張問「明」。子曰：「浸潤之譖，膚受之愬，不行焉，可謂明也已矣。浸潤之譖，膚受之愬，不行焉，可謂遠也已矣。」

7. 子貢問「政」。子曰：「足食，足兵，民信之矣。」子貢曰：「必不得已而去，於斯三者何先？」曰：「去兵。」子貢曰：「必不得已而去，於斯二者何先？」曰：「去食。自古皆有死，民無信不立。」

8. 棘子成曰：「君子質而已矣，何以文為？」子貢曰：「惜乎，夫子之說君子也，駟不及舌！文猶質也，質猶文也；虎豹之鞹，猶犬羊之鞹。」

9. 哀公問於有若曰：「年饑，用不足，如之何？」有若對曰：「盍徹乎！」曰：「二，吾猶不足，如之何其徹也？」對曰：「百姓足，君孰與不足？百姓不足，君孰與足？」

10. 子張問「崇德，辨惑。」子曰：「主忠信，徒義崇德也。愛之欲其生，惡之欲其死；既欲其生，又欲其死，是惑也！」誠不以富，亦祗以異。

11. 齊景公問政於孔子。孔子對曰：「君君，臣臣，父父，子子。」公曰：「善哉！信如君不君，臣不臣，父不父，子不子，雖有粟，吾得而食諸？」

12. 子曰：「片言可以折獄者，其由也與！」子路無宿諾。

13. 子曰：「聽訟，吾猶人也，必也使無訟乎！」

14. 子張問「政」。子曰：「居之無倦，行之以忠。」

15. 子曰：「博學於文，約之以禮，亦可以弗畔矣夫。」

16. 子曰：「君子成人之美，不成人之惡。小人反是。」

17. 季康子問政於孔子，孔子對曰：「政者正也，子帥以正，孰敢不正？」

18. 季康子患盜，問於孔子。孔子對曰：「苟子之不欲，雖賞之不竊。」

19. 季康子問政於孔子曰：「如殺無道，以就有道，何如？」孔子對曰：「子為政，焉用殺？子欲善，而民善矣！君子之德風，小人之德草，草上之風必偃。」

20. 子張問士：「何如斯可謂之達矣？」子曰：「何哉？爾所謂達者！」子張對曰：「在邦必聞，在家必聞。」子曰：「是聞也，非達也。夫達也者，質直而好義，察言而觀色，慮以下人；在邦必達，在家必達。夫聞也者：色取仁而行違，居之不疑；在邦必聞，在家必聞。」

21. 樊遲從遊於舞雩之下。曰：「敢問崇德、修慝、辨惑？」子曰：「善哉問！先事後得，非崇德與？攻其惡，無攻人之惡，非修慝與？一朝之忿，忘其身以及其親，非惑與？」

22. 樊遲問「仁」。子曰：「愛人。」問「知」。子曰：「知人。」樊遲未達。子曰：「舉直錯諸枉，能使枉者直。」樊遲退，見子夏曰：「鄉也，吾見於夫子而問『知』。子曰：『舉直錯諸枉，能使枉者直。』何謂也？」子夏曰：「富哉言乎！舜有天下，選於眾，舉皋陶，不仁者遠矣；湯有天下，選於眾，舉伊尹，不仁者遠矣。」

23. 子貢問「友」。子曰：「忠告而善道之，不可則止，毋自辱焉。」

24. 曾子曰：「君子以文會友，以友輔仁。」

子路第十三

1. 子路問「政」。子曰：「先之，勞之。」請益。曰：「無倦。」

2. 仲弓為季氏宰，問「政」。子曰：「先有司，赦小過，舉賢才。」曰：「焉知賢才而舉之？」曰：「舉爾所知，爾所不知，人其舍諸！」

3. 子路曰：「衛君待子而為政，子將奚先？」子曰：「必也正名乎！」子路曰：「有是哉？子之迂也！奚其正？」子曰：「野哉，由也！君子於其所不知，蓋闕如也。名不正，則言不順；言不順，則事不成；事不成，則禮樂不興；禮樂不興，則刑罰不中；刑罰不中，則民無所措手足。故君子名之必可言也，言之必可行也。君子於其言，無所茍而已矣！」

4. 樊遲請學稼，子曰：「吾不如老農。」請學為圃，曰：「吾不如老圃。」樊遲出，子曰：「小人哉，樊須也！上好禮，則民莫敢不敬；上好義，則民莫敢不服；上好信，則民莫敢不用情。夫如是，則四方之民，襁負其子而至矣；焉用稼！」

5. 子曰：「誦詩三百，授之以政，不達；使於四方，不能專對。雖多，亦奚以為？」

6. 子曰：「其身正，不令而行；其身不正，雖令不從。」

7. 子曰：「魯衛之政，兄弟也。」

8. 子謂衛公子荊善居室：「始有，曰『苟合矣』；少有，曰『苟完矣』；富有，曰『苟美矣。』」

9. 子適衛，冉有僕。子曰：「庶矣哉！」冉有曰：「既庶矣，又何加焉？」曰：「富之。」曰：「既富矣，又何加焉？」曰：「教之。」

10. 子曰：「苟有用我者，期月而已可也，三年有成。」

11. 子曰：「『善人為邦百年，亦可以勝殘去殺矣。』誠哉是言也！」

12. 子曰：「如有王者，必世而後仁。」

13. 子曰：「苟正其身矣，於從政乎何有？不能正其身，如正人何？」

14. 冉子退朝，子曰：「何晏也？」對曰：「有政。」子曰：「其事也！如有政，雖不吾以，吾其與聞之！」

15. 定公問：「一言而可以興邦，有諸？」孔子對曰：「言不可以若是其幾也！人之言曰：『為君難，為臣不易。』如知為君之難也，不幾乎一言而興邦乎？」曰：「一言而喪邦，有諸？」孔子對曰：「言不可以若是其幾也！人之言曰：『予無樂乎為君，唯其言而莫予違也。』如其善而莫之違也，不亦善乎？如不善而莫之違也，不幾乎一言而喪邦乎？」

16. 葉公問政。子曰：「近者說，遠者來。」

17. 子夏為莒父宰問政。子曰：「無欲速，無見小利。欲速則不達，見小利則大事不成。」

18. 葉公語孔子曰：「吾黨有直躬者，其父攘羊而子證之。」孔子曰：「吾黨之直者異於是，父為子隱，子為父隱，直在其中矣。」

19. 樊遲問仁。子曰：「居處恭，執事敬，與人忠，雖之夷狄，不可棄也。」

20. 子貢問曰：「何如斯可謂之士矣？」子曰：「行己有恥，使於四方，不辱君命，可謂士矣。」曰：「敢問其次？」曰：「宗族稱孝焉，鄉黨稱弟焉。」曰：「敢問其次？」曰：「言必信，行必果；硜硜然，小人哉！抑亦可以為次矣。」曰：「今之從政者何如？」子曰：「噫！斗筲之人，何足算也！」

21. 子曰：「不得中行而與之，必也狂狷乎？狂者進取，狷者有所不為也。」

22. 子曰：「南人有言曰：『人而無恒，不可以作巫醫。』善夫！『不恒其德，或承之羞。』」子曰：「不占而已矣。」

23. 子曰：「君子和而不同，小人同而不和。」

24. 子貢問曰：「鄉人皆好之，何如？」子曰：「未可也。」「鄉人皆惡之，何如？」子曰：「未可也。不如鄉人之善者好之，其不善者惡之。」

25. 子曰：「君子易事而難說也，說之不以道，不說也，及其使人也，器之。小人難事而易說也，說之雖不以道，說也，及其使人也，求備焉。」

26. 子曰：「君子泰而不驕，小人驕而不泰。」

27. 子曰：「剛毅木訥，近仁。」

28. 子路問曰：「何如斯可謂之士矣？」子曰：「切切偲偲，怡怡如也，可謂士矣。朋友切切偲偲，兄弟怡怡。」

29. 子曰：「善人教民七年，亦可以即戎矣。」

30. 子曰：「以不教民戰，是謂棄之。」

憲問第十四

1. 憲問恥。子曰：「邦有道穀，邦無道穀，恥也。」 2. 「克伐怨欲，不行焉，可以為仁矣。」子曰：「可以為難矣，仁則吾不知也。」

3. 子曰：「士而懷居，不足以為士矣！」

4. 子曰：「邦有道，危言危行；邦無道，危行言孫。」

5. 子曰：「有德者必有言，有言者不必有德。仁者必有勇，勇者不必有仁。」

6. 南宮适問於孔子曰：「羿善射，奡盪舟，俱不得其死然。禹稷躬稼而有天下。」夫子不答。南宮适出，子曰：「君子哉若人！尚德哉若人！」

7. 子曰：「君子而不仁者有矣夫，未有小人而仁者也。」

8. 子曰：「愛之，能勿勞乎？忠焉，能勿誨乎？」

9. 子曰：「為命：裨諶草創之，世叔討論之，行人子羽修飾之，東里子產潤色之。」

10. 或問「子產」，子曰：「惠人也。」問「子西」，曰：「彼哉彼哉！」問「管仲」，曰：「人也，奪伯氏駢邑三百，飯疏食，沒齒無怨言。」

11. 子曰：「貧而無怨難，富而無驕易。」

12. 子曰：「孟公綽為趙魏老則優，不可以為滕薛大夫。」

13. 子路問「成人」。子曰：「若臧武仲之知，公綽之不欲，卞莊子之勇，冉求之藝，文之以禮樂，亦可以為成人矣！」曰：「今之成人者，何必然？見利思義，見危授命，久要不忘平生之言，亦可以為成人矣！」

14. 子問「公叔文子」於公明賈，曰：「信乎？夫子不言不笑不取乎？」公明賈對曰：「以告者過也！夫子時然後言，人不厭其言；樂然後笑，人不厭其笑；義然後取，人不厭其取。」子曰：「其然！豈其然乎？」

15. 子曰：「臧武仲以防，求為後於魯，雖曰不要君，吾不信也。」

16. 子曰：「晉文公譎而不正，齊桓公正而不譎。」

17. 子路曰：「桓公殺公子糾，召忽死之，管仲不死。」曰：「未仁乎！」子曰：「桓公九合諸侯，不以兵車，管仲之力也。如其仁！如其仁！」

18. 子貢曰：「管仲非仁者與？桓公殺公子糾，不能死，又相之。」子曰：「管仲相桓公，霸諸侯，一匡天下，民到于今受其賜。微管仲，吾其被髮左衽矣！豈若匹夫匹婦之為諒也，自經於溝瀆，而莫之知也！」

19. 公叔文子之臣大夫僎，與文子同升諸公。子聞之曰：「可以為文矣！」

20. 子言衛靈公之無道也，康子曰：「夫如是，奚而不喪？」孔子曰：「仲叔圉治賓客，祝鮀治宗廟，王孫賈治軍旅，夫如是，奚其喪？」

21. 子曰：「其言之不怍，則為之也難！」

22. 陳成子弒簡公。孔子沐浴而朝，告於哀公曰：「陳恒弒其君，請討之。」公曰：「告夫三子。」孔子曰：「以吾從大夫之後，不敢不告也！」君曰：「告夫三子者！之三子告，不可。」孔子曰：「以吾從大夫子後，不敢不告也！」

23. 子路問「事君」。子曰：「勿欺也，而犯之。」

24. 子曰：「君子上達，小人下達。」

25. 子曰：「古之學者為己，今之學者為人。」

26. 蘧伯玉使人於孔子，孔子與之坐而問焉。曰：「夫子何為？」對曰：「夫子欲寡其過而未能也。」使者出。子曰：「使乎！使乎！」

27. 子曰：「不在其位，不謀其政。」

28. 曾子曰：「君子思不出其位。」

29. 子曰：「君子恥其言而過其行。」

30. 子曰：「君子道者三，我無能焉：仁者不憂，知者不惑，勇者不懼。」子貢曰：「夫子自道也！」

31. 子貢方人。子曰：「賜也，賢乎哉？夫我則不暇！」

32. 子曰：「不患人之不己知，患其不能也。」

33. 子曰：「不逆詐，不億不信。抑亦先覺者，是賢乎？」

34. 微生畝謂孔子曰：「丘何為是栖栖者與？無乃為佞乎？」孔子曰：「非敢為佞也，疾固也。」

35. 子曰：「驥不稱其力，稱其德也。」

36. 或曰：「以德報怨，何如？」子曰：「何以報德？以直報怨，以德報德。」

37. 子曰：「莫我知也夫！」子貢曰：「何為其莫知子也？」子曰：「不怨天，不尤人，下學而上達。知我者，其天乎！」

38. 公伯寮愬子路於季孫，子服景伯以告曰：「夫子固有惑志於公伯寮，吾力猶能肆諸市朝。」子曰：「道之將行也與？命也！道之將廢也與？命也！公伯寮其如命何！」

39. 子曰：「賢者辟世，其次辟地，其次辟色，其次辟言。」 40. 子曰：「作者七人矣！」

41. 子路宿於石門。晨門曰：「奚自？」子路曰：「自孔氏。」曰：「是知其不可而為之者與？」

42. 子擊磬於衛。有荷蕢而過孔氏之門者，曰：「有心哉，擊磬乎！」既而曰：「鄙哉，硜硜乎！莫己知也，斯已而已矣！『深則厲，淺則揭。』」子曰：「果哉！末之難矣！」

43. 子張曰：「書云：『高宗諒陰，三年不言』何謂也？」子曰：「何必高宗？古之人皆然。君薨，百官總已以聽於冢宰三年。」

44. 子曰：「上好禮，則民易使也。」

45. 子路問「君子」。子曰：「修己以敬。」曰：「如斯而已乎？」曰：「修己以安人。」曰：「如斯而已乎？」曰：「修己以安百姓。修己以安百姓，堯舜其猶病諸。」

46. 原壤夷俟。子曰：「幼而不孫弟，長而無述焉，老而不死是為賊。」以杖叩其脛。

47. 闕黨，童子將命。或問之曰：「益者與？」子曰：「吾見其居於位也，見其與先生並行也；非求益者也，欲速成者也。」

衛靈公第十五

1. 衛靈公問陳於孔子，孔子對曰：「俎豆之事，則嘗聞之矣；軍旅之事，未之學也。」明日遂行。在陳絕糧。從者病，莫能興。子路慍見曰：「君子亦有窮乎？」子曰：「君子固窮，小人窮斯濫矣。」

3. 子曰：「賜也，女以予為多學而識之者與？」對曰：「然，非與？」曰：「非也！予一以貫之。」

4. 子曰：「由，知德者鮮矣！」

5. 子曰：「無為而治者，其舜也與！夫何為哉？恭己正南面而已矣。」

6. 子張問「行」。子曰：「言忠信，行篤敬，雖蠻貊之邦行矣；言不忠信，行不篤敬，雖州里行乎哉？立則見其參於前也，在輿則見其倚於衡也，夫然後行！」子張書諸紳。

7. 子曰：「直哉史魚！邦有道如矢，邦無道如矢。君子哉蘧伯玉！邦有道則仕，邦無道則可卷而懷之。」

8. 子曰：「可與言而不與之言，失人；不可與言而與之言，失言。知者不失人，亦不失言。」

9. 子曰：「志士仁人，無求生以害仁，有殺身以成仁。」

10. 子貢問為仁。子曰：「工欲善其事，必先利其器。居是邦也，事其大夫之賢者，友其士之仁者。」

11. 顏淵問為邦。子曰：「行夏之時，乘殷之輅，服周之冕。樂則韶舞，放鄭聲，遠佞人。鄭聲淫，佞人殆。」

12. 子曰：「人無遠慮，必有近憂。」

13. 子曰：「已矣乎！吾未見好德如好色者也！」

14. 子曰：「臧文仲，其竊位者與？知柳下惠之賢而不與立也。」

15. 子曰：「躬自厚，而薄責於人，則遠怨矣！」

16. 子曰：「不曰：『如之何，如之何』者，吾末如之何也已矣？」

17. 子曰：「群居終日，言不及義，好行小慧，難矣哉！」

18. 子曰：「君子義以為質，禮以行之，孫以出之，信以成之，君子哉！」

19. 子曰：「君子病無能焉，不病人之不己知也。」

20. 子曰：「君子疾沒世而名不稱焉。」

21. 子曰：「君子求諸己，小人求諸人。」

22. 子曰：「君子矜而不爭，群而不黨。」

23. 子曰：「君子不以言舉人，不以人廢言。」

24. 子貢問曰：「有一言而可以終身行之者乎？」子曰：「其怒乎！己所不欲，勿施於人。」

25. 子曰：「吾之於人也，誰毀誰譽？如有所譽者，其有所試矣。斯民也，三代之所以直道而行也。」

26. 子曰：「吾猶及史之闕文也。有馬者，借人乘之，今亡已夫！」

27. 子曰：「巧言亂德，小不忍則亂大謀。」

28. 子曰：「眾惡之，必察焉；眾好之，必察焉。」

29. 子曰：「人能弘道，非道弘人。」

30. 子曰：「過而不改，是謂過矣！」

31. 子曰：「吾嘗終日不食，終夜不寢，以思。無益，不如學也。」

32. 子曰：「君子謀道不謀食。耕也，餒在其中矣；學也，祿在其中矣。君子憂道不憂貧。」

33. 子曰：「知及之，仁不能守之，雖得之，必失之。知及之，仁能守之，不莊以 之，則民不敬。知及之，仁能守之，莊以 之，動之不以禮，未善也。」

34. 子曰：「君子不可小知，而可大受也。小人不可大受，而可小知也。」

35. 子曰：「民之於仁也，甚於水火。水火，吾見蹈而死者矣，未見蹈仁而死者也。」

36. 子曰：「當仁不讓於師。」

37. 子曰：「君子貞而不諒。」

38. 子曰：「事君敬其事而後其食。」

39. 子曰：「有教無類。」

40. 子曰：「道不同，不相為謀。」

41. 子曰：「辭，達而已矣！」

42. 師冕見。及階，子曰：「階也！」及席，子曰：「席也！」皆坐，子告之曰：「某在斯！某在斯！」師冕出，子張問曰：「與師言之道與？」子曰：「然，固相師之道也。」

季氏第十六

1. 季氏將伐顓臾。冉有季路見於孔子曰：「季氏將有事於顓臾。」孔子曰：「求，無乃爾是過與？夫顓臾，昔者先王以為東蒙主，且在邦域之中矣，是社稷之臣也，何以伐為？」冉有曰：「夫子欲之；吾二臣者，皆不欲也。」孔子曰：「求，周任有言曰：『陳力就列，不能者止。』危而不持，顛而不扶，則將焉用彼相矣？且爾言過矣。虎兕出於柙，龜玉毀於櫝中，是誰之過與？」冉有曰：「今夫顓臾，固而近於費，今不取，後世必為子孫憂。」孔子曰：「求，君子疾夫舍曰『欲之』，而必為之辭。丘也聞，有國有家者，不患寡而患不均，不患貧而患不安。蓋均無貧，和無寡，安無傾。夫如是，故遠人不服，則修文德以來之。既來之，則安之。今由與求也，相夫子，遠人不服而不能來也，邦分崩離析，而不能守也，而謀動干戈於邦內，吾恐季孫之憂，不在顓臾，而在蕭牆之內也！」

2. 孔子曰：「天下有道，則禮樂征伐自天子出；天下無道，則禮樂征伐自諸侯出。自諸侯出，蓋十世希不失矣；自大夫出，五世希不失矣。陪臣執國命，三世希不失矣。天下有道，則政不在大夫。天下有道，則庶人不議。」

3. 孔子曰：「祿之去公室五世矣，政逮於大夫四世矣。故夫三桓之子孫微矣。」

4. 孔子曰：「益者三友，損者三友。友直，友諒，友多聞，益矣。友便辟，友善柔，友便佞，損矣。」

5. 孔子曰：「益者三樂，損者三樂。樂節禮樂，樂道人之善，樂多賢友，益矣。樂驕樂，樂佚遊，樂宴樂，損矣。」

6. 孔子曰：「侍於君子有三愆。言未及之而言謂之躁，言及之而不言謂之隱，未見顏色而言謂之瞽。」

7. 孔子曰：「君子有三戒。少之時，血氣未定，戒之在色；及其壯也，血氣方剛，戒之在鬥；及其老也，血氣既衰，戒之在得。」

8. 孔子曰：「君子有三畏：畏天命，畏大人，畏聖人之言。小人不知天命而不畏也，狎大人，侮聖人之言。」

9. 孔子曰：「生而知之者，上也；學而知之者，次也；困而學之，又其次也。困而不學，民斯為下矣！」

10. 孔子曰：「君子有九思：視思明，聽思聰，色思溫，貌思恭，言思忠，事思敬，疑思問，忿思難，見得思義。」

11. 孔子曰：「見善如不及，見不善而探湯，吾見其人矣，吾聞其語矣！隱居以求其志，行義以達其道，吾聞其語矣，未見其人也！」

12. 「齊景公有馬千駟，死之日，民無德而稱焉。伯夷、叔齊餓於首陽之下，民到于今稱之，其斯之謂與？」

13. 陳亢問於伯魚曰：「子亦有異聞乎？」對曰：「未也。嘗獨立，鯉趨而過庭。曰：『學詩乎？』對曰：『未也。』『不學詩，無以言。』鯉退而學詩。他日，又獨立，鯉趨而過庭。曰：『學禮乎？』對曰：『未也。』『不學禮，無以立。』鯉退而學禮。聞斯二者。」陳亢退而喜曰：「問一得三，聞詩、聞禮，又聞君子之遠其子也。」

14. 邦君子之妻，君稱之曰夫人，夫人自稱曰小童，邦人稱之曰君夫人，稱諸異邦曰寡小君，異邦人稱之亦曰君夫人。

陽貨第十七

1. 陽貨欲見孔子，孔子不見，歸孔子豚。孔子時其亡也，而往拜之。遇諸塗。謂孔子曰：「來！予與爾言。」曰：「懷其寶而迷其邦，可謂仁乎？」曰：「不可。」「好從事而亟失時，可謂知乎？」曰：「不可。」「日月逝矣！歲不我與！」孔子曰：「諾，吾將仕矣！」

2. 子曰：「性相近也，習相遠也。」 3. 子曰：「唯上知與下愚不移。」

4. 子之武城，聞弦歌之聲，夫子莞爾而笑曰：「割雞焉用牛刀？」子游對曰：「昔者，偃也聞諸夫子曰：『君子學道則愛人，小人學道則易使也。』」子曰：「二三子！偃之言是也，前言戲之耳！」

4. 公山弗擾以費叛，召，子欲往。子路不說，曰：「末之也已，何必公山氏之之也？」子曰：「夫召我者，而豈徒哉？如有用我者，吾其為東周乎！」

5. 子張問「仁」於孔子。孔子曰：「能行五者於天下，為仁矣。」「請問之？」曰：「恭、寬、信、敏、惠。恭則不侮，寬則得眾，信則人任焉，敏則有功，惠則足以使人。」

6. 佛肸召，子欲往。子路曰：「昔者由也聞諸夫子曰：『親於其身為不善者，君子不入也』。佛肸以中牟畔，子之往也，如之何？」子曰：「然，有是言也。不曰堅乎？磨而不磷；不曰白乎？涅而不緇。吾豈匏瓜也哉？焉能繫而不食！」

7. 子曰：「由也，女聞六言六蔽矣乎？」對曰：「未也。」「居！吾語女。好仁不好學，其蔽也愚；好知不好學，其蔽也蕩；好信不好學，其蔽也賊；好直不好學，其蔽也絞；好勇不好學，其蔽也亂；好剛不好學，其蔽也狂。」

8. 子曰：「小子！何莫學夫詩？詩，可以興，可以觀，可以群，可以怨。邇之事父，遠之事君，多識於鳥獸草木之名。」 10. 子謂伯魚曰：「女為周南召南矣乎？人而不為周南，召南，其猶正牆面而立也與？」

9. 子曰：「禮云禮云，玉帛云乎哉？樂云樂云，鐘鼓云乎哉？」

10. 子曰：「色厲而內荏，譬諸小人，其猶穿窬之盜也與。」

11. 子曰：「鄉原，德之賊也。」

12. 子曰：「道聽而塗說，德之棄也。」

13. 子曰：「鄙夫可與事君也與？其未得之也，患得之；既得之，患失之。苟患失之，無所不至矣！」

14. 子曰：「古者民有三疾，今也或是之亡也。古之狂也肆，今之狂也蕩；古之矜也廉，今之矜也忿戾；古之愚也直，今之愚也詐而已矣。」

15. 子曰：「巧言令色鮮矣仁。」

16. 子曰：「惡紫之奪朱也，惡鄭聲之亂雅樂也，惡利口之覆邦家者。」

17. 子曰：「予欲無言！」子貢曰：「子如不言，則小子何述焉？」子曰：「天何言哉！四時行焉，百物生焉，天何言哉？」

18. 孺悲欲見孔子，孔子辭以疾，將命者出戶，取瑟而歌，使之聞之。

19. 宰我問：「三年之喪，期已久矣！君子三年不為禮，禮必壞；三年不為樂，樂必崩。舊穀既沒，新穀既升；鑽燧改火，期可已矣。」子曰：「食夫稻，衣夫錦，於女安乎？」曰：「安！」「女安則為之。夫君子之居喪，食旨不甘，聞樂不樂，居處不安，故不為也。今女安，則為之。」宰我出。子曰：「予之不仁也！子生三年，然後免於父母之懷。夫三年之喪，天下之通喪也；予也，有三年之愛於其父母乎？」

20. 子曰：「飽食終日，無所用心，難矣哉！不有博弈者乎？為之猶賢乎已！」

21. 子路曰：「君子尚勇乎？」子曰：「君子義以為上。君子有勇而無義為亂，小人有勇而無義為盜。」

22. 子貢曰：「君子亦有惡乎？」子曰：「有惡。惡稱人之惡者，惡居下流而訕上者，惡勇而無禮者，惡果敢而窒者。」曰：「賜也亦有惡乎？」「惡徼以為知者，惡不孫以為勇者，惡訐以為直者。」

23. 子曰：「唯女子與小人為難養也！近之則不孫，遠之則怨。」

24. 子曰：「年四十而見惡焉，其終也已。」

微子第十八

1. 微子去之，箕子為之奴，比干諫而死。孔子曰：「殷有三仁焉！」

2. 柳下惠為士師，三黜。人曰：「子未可以去乎？」曰：「直道而事人，焉往而不三黜！枉道而事人，何必去父母之邦！」

3. 齊景公待孔子曰：「若季氏則吾不能，以季、孟之間待之。」曰：「吾老矣。不能用也。」孔子行。

4. 齊人歸女樂，季桓子受之，三日不朝，孔子行。

5. 楚狂接輿，歌而過孔子曰：「鳳兮！鳳兮！何德之衰？往者不可諫，來者猶可追。已而！已而！今之從政者殆而！」孔子下，欲與之言。趨而辟之，不得與之言。

6. 長沮桀溺耦而耕。孔子過之，使子路問津焉。長沮曰：「夫執輿者為誰？」子路曰：「為孔丘。」曰：「是魯孔丘與？」曰：「是也。」曰：「是知津矣！」問於桀溺，桀溺曰：「子為誰？」曰：「為仲由。」曰：「是魯孔丘之徒與？」對曰：「然。」曰：「滔滔者，天下皆是也，而誰以易之？且而與其從辟人之士也，豈若從辟世之士哉？」耰而不輟。子路行以告，夫子憮然曰：「鳥獸不可與同群，吾非斯人之徒與而誰與？天下有道，丘不與易也。」

7. 子路從而後，遇丈人，以杖荷蓧，子路問曰：「子見夫子乎？」丈人曰：「四體不勤，五穀不分，孰為夫子！」植其杖而芸。子路拱而立。止子路宿，殺雞為黍而食之，見其二子焉。明日，子路行以告。子曰：「隱者也。」使子路反見之。至，則行矣。子路曰：「不士無義，長幼之節，不可廢也。君臣之義，如之何其廢之？欲潔其身，而亂大倫。君子之仕也，行其義也，道之不行，已知之矣！」

8. 逸民：伯夷、叔齊、虞仲、夷逸、朱張、柳下惠、少連。子曰：「不降其志，不辱其身，伯夷叔齊與？」謂柳下惠、少連：「降志辱身矣；言中倫，行中慮，其斯而已矣！」謂虞仲、夷逸：「隱居放言，身中清，廢中權。」「我則異於是，無可無不可。」

9. 大師摯適齊，亞飯干適楚，三飯繚適蔡，四飯缺適秦；鼓方叔，入於河；播 武，入於漢；少師陽，擊磬襄，入於海。

10. 周公謂魯公曰：「君子不施其親，不使大臣，怨乎不以。故舊無大故，則不棄也。無求備於一人。」

11. 周有八士：伯達、伯适、仲突、仲忽、叔夜、叔夏、季隨、季騧。

子張第十九

1. 子張曰：「士見危致命，見得思義，祭思敬，喪思哀，其可已矣。」

2. 子張曰：「執德不弘，信道不篤，焉能為有？焉能為亡？」

3. 子夏之門人，問「交」於子張。子張曰：「子夏云何？」對曰：「子夏曰：『可者與之，其不可者拒之。』」子張曰：「異乎吾所聞：『君子尊賢而容眾，嘉善而矜不能。』我之大賢與，於人何所不容。我之不賢與，人將拒我，如之何拒人也！」

4. 子夏曰：「雖小道，必有可觀者焉；致遠恐泥，是以君子不為也。」

5. 子夏曰：「日知其所亡，月無忘其所能，可謂好學也已矣！」

6. 子夏曰：「博學而篤志，切問而近思，仁在其中矣。」

7. 子夏曰：「百工居肆，以成其事，君子學以致其道。」

8. 子夏曰：「小人之過也必文。」

9. 子夏曰：「君子有三變：望之儼然，即之也溫，聽其言也厲。」

10. 子夏曰：「君子信而後勞其民，未信則以為厲己也。信而後諫，未信則以為謗己也。」

11. 子夏曰：「大德不踰閑，小德出入可也。」

12. 子游曰：「子夏之門人小子，當洒掃，應對，進退，則可矣。抑末也；本之則無，如之何？」子夏聞之曰：「噫！言游過矣！君子之道，孰先傳焉？孰後倦焉？譬諸草木，區以別矣。君子之道，焉可誣也？有始有卒者，其惟聖人乎！」

13. 子夏曰：「仕而優則學，學而優則仕。」

14. 子游曰：「喪致乎哀而止。」

15. 子游曰：「吾友張也，為難能也，然而未仁。」

16. 曾子曰：「堂堂乎張也，難與并為仁矣。」

17. 曾子曰：「吾聞諸夫子：『人未有自致者也，必也親喪乎！』」

18. 曾子曰：「吾聞諸夫子：『孟莊子之孝也，其他可能也，其不改父之臣與父之政，是難能也。』」

19. 孟氏使陽膚為士師，問於曾子。曾子曰：「上失其道，民散久矣！如得其情，則哀矜而勿喜。」

20. 子貢曰：「紂之不善，不如是之甚也。是以君子惡居下流，天下之惡皆歸焉。」

21. 子貢曰：「君子之過也，如日月之食焉。過也，人皆見之；更也，人皆仰之。」

22. 衛公孫朝問於子貢曰：「仲尼焉學？」子貢曰：「文武之道，未墜於地，在人。賢者識其大者，不賢者識其小者，莫不有文武之道焉。夫子焉不學，而亦何常師之有！」

23. 叔孫武叔語大夫於朝曰：「子貢賢於仲尼。」子服景伯以告子貢。子貢曰：「譬之宮牆。賜之牆也及肩，窺見屋家之好；夫子之牆數仞，不得其門而入，不見宗廟之美，百官之富。得其門者或寡矣！夫子之云，不亦宜乎！」

24. 叔孫武叔毀仲尼。子貢曰：「無以為也！仲尼不可毀也。他人之賢者，丘陵也，猶可踰也。仲尼，日月也，無得而踰焉。人雖欲自絕，其何傷於日月乎？多見其不知自量也！」

25. 陳子禽謂子貢曰：「子為恭也，仲尼豈賢於子乎？」子貢曰：「君子一言以為知，一言以為不知，言不可不慎也！夫子之不可及也，猶天之不可階而升也。夫子之得邦家者，所謂立之斯立，道之斯行，綏之斯來，動之斯和。其生也榮，其死也哀，如之何其可及也？」

堯曰第二十

1. 堯曰：「咨！爾舜！天之歷數在爾躬，允執其中！四海困窮，天祿永終。」舜亦以命禹。曰：「予小子履，敢用玄牡，敢昭告于皇皇后帝，有罪不敢赦，帝臣不蔽，簡在帝心！朕躬有罪，無以萬方；萬方有罪，罪在朕躬。」「周有大賚，善人是富。」「雖有周親，不如仁人；百姓有過，在予一人。謹權量，審法度，修廢官，四方之政行焉。興滅國，繼絕世，舉逸民，天下之民歸心焉。所重民，食喪祭。寬則得眾，信則民任焉。敏則有功，公則說。」

2. 子張問於孔子曰：「何如斯可以從政矣？」子曰：「尊五美，屏四惡，斯可以從政矣。」子張曰：「何謂五美？」子曰：「君子惠而不費，勞而不怨，欲而不貪，泰而不驕；威而不猛。」子張曰：「何謂惠而不費？」子曰：「因民之所利而利之，斯不亦惠而不費乎？擇可勞而勞之，又誰怨！欲仁而得仁，又焉貪！君子無眾寡，無小大，無敢慢，斯不亦泰而不驕乎！君子正其衣冠，尊其瞻視，儼然人望而畏之，斯不亦威而不猛乎！」子張曰：「何謂四惡？」子曰：「不教而殺謂之虐，不戒視成謂之暴，慢令致期謂之賊，猶之與人也，出納之吝，謂之有司。」

3. 子曰：「不知命，無以為君子也。不知禮，無以立也。不知言，無以知人也。」